### Beslutninger:

Fremsendes til Magistratsafdelingen for Sociale Forhold og Beskæftigelse sammen med ændringsforslaget fra det Konservative Folkepartis byrådsgruppe af 24. maj 2022 med henblik på udarbejdelse af en indstilling, jf. byrådets vedtagelse i mødet den 25. maj 2022 om magistratsbehandling af forslaget.

Sagen bedes tilbagesendt byrådet via Magistraten.

###

Beslutningsforslag fra SF

For de mest udsatte borgere i [adresse], borgere uden bolig eller med misbrugsproblemer, kan det være svært at huske datoer og tidspunkter for møder på jobcenteret. Hvis der skal være held til at få løftet disse borgere ud af deres nuværende situation, er det nødvendigt, at sagsbehandlingen sker der, hvor borgeren er, når borgeren har brug for det.

For borgere med handikap, sociale, sproglige, fysiske eller psykiske udfordringer kan det ligeledes være svært at overskue et møde på jobcenteret, da dette, grundet jobcenterets placering, ofte er forbundet med lang transporttid med offentlige transportmidler, med skift og ventetider til følger. Noget der, afhængig af borgerens udfordringer, kan virke både demotiverende og drænende.

Vi foreslår derfor:

Etablering af decentrale etplans jobcentre, inspireret af Ungdomscenteret på [adresse], i de boligområder i [adresse], hvor der er behov for tættere kontakt til borgerne, samt et mere lokalt kendskab.

Et mobilt, opsøgende, flexibelt ”jobcenter” – 1-2 busser indrettet med kontorpladser og samtalesalon, til at understøtte og styrke det arbejde, der bla foregår i regi af Det Opsøgende Team.

Styrket samarbejde med lokale aktører, der kan bidrage til et øget fokus på de problematikker, der kan være årsagen til den enkelte borgers ledighed.

Begrundelse:

Ved at bringe sagsbehandlingen ud til borgerne, hvor borgerne er, uanset om det er på gaden, eller i de boligsociale områder af [adresse], kan der etableres en tættere og bedre kontakt mellem sagsbehandler og borger.

Ungdomscenteret på [adresse] viser, hvordan en mindre bygning kan indrettes, så den virker imødekommende, attraktiv og varm, med udgangspunkt i en oplevelse for borgeren, der ikke virker skræmmende og upersonlig på samme måde, som det nemt kan blive, at træde ind i en stor, kold og uigennemskuelig forvaltningsbygning.

Når borgeren møder et attraktivt, fysisk miljø, hvor sagsbehandlingen foregår langt mere i øjenhøjde, vil det også være nemmere at løfte den enkelte borger og få borgeren til at fokusere på egne drømme, håb og mål for fremtiden.

Med en etablering af mindre etplans jobcentre, vil der ligeledes kunne lægges et tiltrængt fokus på tilgængeligheden for handikappede og andre gangbesværede, på en måde, så de føler sig velkomne på lige fod med andre borgere, og dermed mindske den ulighed, mange handikappede oplever, i deres møde med et jobcenteret.

En decentralisering af jobcentrene, med mulighed for flere opsøgende sagsbehandlere, vil give mulighed for en tættere kontakt og bedre samarbejde med både lokalområdet og boligforeningerne.

Det kan dels være med til at etablere en god kontakt til nogle af de unge, der kan være på vej ud i en kriminel løbebane, og bedre muligheder for at finde ud af, hvad der skal til for at hjælpe dem i den rigtige retning.

Men det kan også give en mulighed for en bedre og mere målrettet jobrelateret indsats, i samarbejde med de virksomheder, der er i lokalområdet, hvor borgeren bor.

Samtidig vil 1-2 busser indrettet med kontorpladser og samtalesaloner være et fleksibelt supplement til en opsøgende og styrket indsats for de mest udfordrede grupper af borgere. Et mobilt jobcenter vil kunne bemandes af medarbejdere med varierende kompetencer og forskellige erfaringer, afhængig af, hvilken gruppe borgere, det opsøgende arbejde målrettes den pågældende dag.

Dette betyder, at den én dag vil kunne køre ud til forsorgshjemmene, hvor der i et afslappet miljø, kan føres samtaler med borgere, der ikke har ejet hjem, og i samarbejde med borgerne, finde ud af, hvilke udfordringer, den enkelte har, og hvad den enkelte har brug for, for at ændre vedkommendes situation.

Næste dag vil bussen kunne bemandes af andre medarbejdere, med andre kompetencer, og køre ud i de boligsociale områder, og i samarbejde med f.eks. Café Exit, Head-On eller andre organisationer, der beskæftiger sig med forebyggelse af kriminalitet, vil der kunne laves opsøgende arbejde målrettet af holde unge i de boligsociale områder ude af kriminalitet og i stedet sørge for, at de får den hjælp de har brug for, for at komme i arbejde eller uddannelse.

Et andet samarbejde kunne være med [adresse] og Bydelsmødrene i de boligsociale områder, med fokus på kvinder, der er udsat for social kontrol eller som har behov for hjælp til at finde et arbejde der passer til deres kompetencer.

På nuværende tidspunkt er det opsøgende arbejde afhængig af, at der er et sted at mødes med borgerne, der hvor borgerne er. Med et mobilt kontor, vil denne udfordring være løst.

Med lokalt forankrede og opsøgende indsatser og et lokalt samarbejde med frivillige organisationer, er der mulighed for at øge det individuelle fokus på underliggende problematikker, samt at lave et tværgående samarbejde, ikke kun mellem beskæftigelsesområdet og socialområdet, mens også mellem Magistratsafdelingen for Sociale Forhold og Beskæftigelse og Magistratsafdelingen for Børn og Unge, i forhold til tidlige indsatser for børn, der enten mistrives eller er i risiko for at ende i en kriminel løbebane, og dermed styrke udsatte børn og unges vej mod uddannelse og beskæftigelse.

Finansiering vil delvist kunne findes ved et salg af [adresse], idet en decentralisering af jobcentrets funktioner gør, at bygningen bliver overflødig i dens nuværende funktion.

Stillet af SF’s byrådsgruppe

Georg Rasmussen, Sofia Overgaard, Rosa Lauritsen og Jean Thomsen (ordfører)